Anne Baastrup (SF), 2000-02-23:
SF ønsker en såkaldt bred regeringskonference.
Det vil sige, at det ikke udelukkende skal være institutionelle spørgsmål, der behandles.
For SF er det helt afgørende, at det europæiske samarbejde bliver brugt til at nedbryde skellene mellem de europæiske lande og skabe et fredeligt samarbejde, der inddrager alle demokratiske stater.
SF er helhjertet tilhænger af en forpligtende udvidelsesproces, der inddrager alle ansøgerlandene.
Det er SF's opfattelse, at udvidelsesprocessen skal ske uanset regeringskonferencens afslutning og indhold.
Optagelsesforhandlingerne og perspektivet må ikke igen sendes til hjørnespark på grund af uenigheder mellem de nuværende medlemslande om den fremtidige institutionelle indretning af EU-samarbejdet eller på grund af uenighed på andre områder.
Der skal arbejdes for et såkaldt glidende medlemskab, hvor de nuværende ansøgerlandes optagelse i EU skal sikres gennem fleksibilitetsregler og reelle overgangsordninger, der giver størst mulig sikkerhed for optagelse af det enkelte ansøgerland.
Det betyder f.eks., at SF kan acceptere overgangsordninger med hensyn til miljø og sociale forhold.
SF mener samtidig, at det enkelte medlemsland alene skal have ét medlem af Europa-Kommissionen, men alle skal være medlem.
SF ønsker ikke i almindelighed et øget brug af kvalificerede flertalsafgørelser i EU, men vi er positive over for at udvide brugen af kvalificerede flertalsafgørelser med minimumssatser, når det drejer sig om alle dele af miljøpolitikken inkl. grønne afgifter og forbrugerpolitikken samt selskabsbeskatning.
SF vil endvidere lægge vægt på, at traktatgrundlagets bestemmelser i forhold til beskæftigelsesspørgsmål bliver mere forpligtende.
I forlængelse heraf ønsker SF, at der indføjes præcise målformuleringer af traktatgrundlaget med hensyn til arbejdsmarkeds- og socialpolitik.
Endelig skal vi jo være opmærksomme på, at Murens fald har skabt helt nye sikkerhedspolitiske udfordringer i Europa.
Militær sikkerhedspolitik kan ikke bruges til at løse de problemer, der er i Europa.
I stedet skal sikkerhedspolitikken baseres på økonomisk samarbejde og en demokratisk udvikling i hele Europa.
Militære, politiske og sociale
skel skal afløses af et omfattende samarbejde.
SF vil naturligvis fastholde de danske undtagelser.
Vi beklager, at regeringen har koncentreret kræfterne om at omgå undtagelserne og om at overbevise vælgerne om, at de skal afskaffes.
I stedet burde regeringen arbejde for at få dem integreret som en almindelig del af det europæiske samarbejde.
På den baggrund skal jeg på SF's folketingsgruppes vegne fremsætte følgende: Forslag til vedtagelse »Idet Folketinget lægger vægt på hurtig udvidelse, opfordres regeringen til under regeringskonferencen at arbejde efter følgende retningslinjer: - En bredt anlagt sikkerhedspolitik for hele Europa uden opbygning af et særskilt EU-militærdimension, - demokratisering af det europæiske beslutningssystem og institutionelle opstramninger, hvor man fastholder, at hvert land skal have en kommissær, samt i øvrigt laver en relativ forskydning af stemmevægte svarende til antal lande, der indtræder, - et fleksibelt europæisk samarbejde, hvor ansøgerlande kan få indflydelse på delområder, samt - sikring af et bæredygtigt miljø.«